CELEX: 32018R0147
Language: hr
Date: 2018-01-29 00:00:00
Title: Uredba Vijeća (EU) 2018/147 od 29. siječnja 2018. o izmjeni Uredbe (EU) br. 1370/2013 u pogledu količinskog ograničenja za otkup obranog mlijeka u prahu

31.1.2018   
            
            
               HR
            
            
               Službeni list Europske unije
            
            
               L 26/6
            
         UREDBA VIJEĆA (EU) 2018/147
   od 29. siječnja 2018.
   o izmjeni Uredbe (EU) br. 1370/2013 u pogledu količinskog ograničenja za otkup obranog mlijeka u prahu
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 3.,
   uzimajući u obzir prijedlog Europske komisije,
   budući da:
   
               (1)
            
            
               Krajem srpnja 2017. javne interventne zalihe obranog mlijeka u prahu u Uniji iznosile su 357 359 tona. Do završetka razdoblja intervencije 30. rujna 2017. za otkup po fiksnoj cijeni ponuđeno je dodatnih 22 710 tona.
            
         
               (2)
            
            
               U sektoru mlijeka i mliječnih proizvoda postoji nezapamćen jaz između cijena mliječne masti i cijena mliječnih proteina do kojeg je došlo zbog osobito velike potražnje za maslacem.
            
         
               (3)
            
            
               Očekuje se da će se isporuke mlijeka u Uniji u 2018. povećati, što će rezultirati povećanjem proizvodnje maslaca i obranog mlijeka u prahu.
            
         
               (4)
            
            
               Cijene sirovog mlijeka koje se plaćaju poljoprivrednicima vjerojatno će u 2018. ostati na razini koja mljekarstvo čini isplativim zbog trenutačno snažne potražnje za maslacem i sirom usprkos relativno niskim cijenama mliječnih proteina.
            
         
               (5)
            
            
               Navedeni tržišni čimbenici stvaraju iznimnu situaciju za 2018. i ta se situacija mora posebno uzeti u obzir u pogledu funkcioniranja mehanizma javne intervencije za mliječne proizvode.
            
         
               (6)
            
            
               Člankom 3. Uredbe Vijeća (EU) br. 1370/2013 (1) utvrđeno je količinsko ograničenje za otkup obranog mlijeka u prahu po fiksnoj cijeni iz članka 2. te uredbe. Kada se dosegne ta granica, otkup se vrši putem natječajnog postupka kako bi se utvrdila maksimalna otkupna cijena.
            
         
               (7)
            
            
               Kako bi se izbjegao otkup obranog mlijeka u prahu po fiksnoj cijeni u situaciji kada to ne bi bilo u skladu s ciljevima sigurnosne mreže, sve javne intervencije za obrano mlijeko u prahu trebale bi se provoditi u okviru natječajnog postupka. U tu svrhu količinsko ograničenje za otkup obranog mlijeka u prahu po fiksnoj cijeni za 2018. trebalo bi utvrditi na nulu.
            
         
               (8)
            
            
               Uredbu (EU) br. 1370/2013 trebalo bi stoga na odgovarajući način izmijeniti.
            
         
               (9)
            
            
               Kako bi se osiguralo da privremena mjera predviđena u ovoj Uredbi ima neposredan utjecaj na tržište i subjektima na tržištu omogućilo da se pravovremeno informiraju prije početka sljedećeg razdoblja interventnog otkupa, ova Uredba trebala bi stupiti na snagu sljedećeg dana od dana objave,
            
         DONIJELO JE OVU UREDBU:
   Članak 1.
   U članku 3. stavku 1. Uredbe (EU) br. 1370/2013 dodaje se sljedeći podstavak:
   
      „Odstupajući od prvog podstavka, u 2018. količinsko ograničenje za otkup obranog mlijeka u prahu po fiksnoj cijeni iznosi 0 tona.”.
   
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 29. siječnja 2018.
      
         
            Za Vijeće
         
         
            Predsjednik
         
         R. PORODZANOV
      
   
   
      (1)  Uredba Vijeća (EU) br. 1370/2013 od 16. prosinca 2013. o utvrđivanju mjera za određivanje određenih potpora i subvencija vezanih uz zajedničku organizaciju tržišta poljoprivrednih proizvoda (SL L 346, 20.12.2013., str. 12.).